Секторот за инспекциски надзор во областа на социјалната заштита и заштита на децата при Министерството за труд и социјална политика преку инспекторот за социјална заштита Никола Димитровски со службена легитимација број 28-0003, изврши вонреден инспекциски надзор над субјектот ЈУ Меѓуопштински центар за социјална работа на Град Скопје со седиште на ул.Никола Вапцаров бр.11, застапуван од ВД Директорот Хамза Амети, со Записник ИП1 број 16-240 од 26.07.2024 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија” број 104/2019, 146/2019, 275/2019, 302/2020, 311/2020, 163/2021, 294/2021, 99/2022, 236/2022 и 65/2023) го донесе следното

**Р Е Ш Е Н И Е**

Се наредува на Хамза Амети, ВД Директор на ЈУ Меѓуопштински центар за социјална работа на Град Скопје, за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз негова основа, да ги преземе следните мерки во определените рокови:

1. Во случај кога ќе настанат промени во материјалната состојба во домаќинството заради остварени приходи по добиени податоци по службена должност по пат на нивна размена по електронски пат со надлежните институции-УЈП, Центарот да ги утврдува вкупните просечни месечни приходи на домаќинството, по што гарантираната минимална помош ќе се исплатува во висина на разликата од утврдениот износ на правото, согласно член 28, член 31 став 1 од Законот и член 3 став 1 точка 10 од Правилникот за начинот на остварување на правото на гарантирана минимална помош, утврдување на состојбата на приходите, имотот и имотните права на домаќинството, определување на носителот на правото, образецот на барањето и потребната документација („Службен весник на Република Северна Македонија” број 109/2019, 192/2020, 23/2021, 80/2021 и 240/2021).

Центарот, да ги преиспита предметите на корисниците со решение: бр.3647-уп-3156/19/1 21.02.2020 година на **Н. Г.**, бр.1801-уп1-2400/19/1 од 18.11.2020 година на **К. Ш**, бр.1801-уп1-415/2224 од 12.02.2024 година на **Д. Р.**, бр.уп1-0801-592/24 од 11.04.2024 година на **Ѓ. А.** и бр.4647-2857/19/1 од 27.01.2021 година на **С. Р.** и во зависност од утврдената фактичка состојба, ако за тоа има потреба да донесе нови соодветни решенија, со кои ќе ги замени претходните решенија доколку се донесени во спротивност со закон или друг пропис.

Соодветно на донесените нови решенија, доколку има потреба да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението со кое престанува правото од социјална заштита, согласно член 301 и 305 од Законот.

**Рокот за извршување на изречената инспекциска мерка изнесува 60 дена од денот на приемот на решението**

2. Центарот, во предметите на корисниците на правото по службена должност повремено, а најмалку еднаш годишно да врши преиспитување на постоењето на фактите и условите за користење на правото, односно да врши непосреден увид во домаќинството за да утврди дали тоа сеуште живее на посочената адреса, дали сеуште е во социјален ризик и дали и понатаму ги исполнува условите за користење на правото, согласно член 273 од Законот за социјалната заштита.

**Рокот за извршување на изречената инспекциска мерка изнесува 60 дена од денот на приемот на решението и постојано**

3. Центарот, да го преиспита предметот со решение број уп1 1401-3554/21/24 од 12.02.2024 година на С.К. - носител на правото и при преиспитувањето целосно и правилно да ја утврди фактичката состојба во однос на настанатата промена во материјалната состојба на домаќинството за членот на домаќинството А. К. заради остварени приходи по основ на добивки од игри на среќа во износ од 6163,00 денари за период од 01.12-30.12.2022 година (податок добиен од СПИЛ програмот на ден 25.01.2023 година), од што ќе зависи дали во наредниот период ќе се намали висината на правото на гарантирана минимална помош, согласно член 28 и 31 став 1 од Законот и член 3 став 1 точка 10 од Правилникот за начинот на остварување на правото на гарантирана минимална помош, утврдување на состојбата на приходите, имотот и имотните права на домаќинството, определување на носителот на правото, образецот на барањето и потребната документација („Службен весник на Република Северна Македонија” број 109/2019, 192/2020, 23/2021, 80/2021 и 240/2021).

Во зависност од утврдената фактичка состојба ако за тоа има потреба да донесе ново соодветно решение, со кое ќе го замени претходното решение доколку е донесено во спротивност со закон или друг пропис. Соодветно на донесеното ново решение, доколку има потреба да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението со кое престанува правото од социјална заштита, согласно член 301 и 305 од Законот.

Центарот во предметот на корисникот на правото да изврши и преиспитување на постоењето на фактите и условите за користење на правото, односно да врши непосреден увид во домаќинството, за да утврди дали тоа сеуште живее на посочената адреса, дали сеуште е во социјален ризик и дали и понатаму ги исполнува условите за користење на правото, согласно член 273 од Законот за социјалната заштита.

**Рокот за извршување на изречената инспекциска мерка изнесува 60 дена од денот на приемот на решението**

4**.** Центарот**,** во предметот на корисникот Н.С. да го преиспита решението со бр.3547-3201-3/24 од 12.02.2024 година и при преиспитувањето целосно и правилно да ја утврди фактичката состојба, во однос на тоа дали корисникот на правото/членот на домаќинството Елмедин Селим има забрана поради нередовно пријавување во надлежниот центар за вработување - АВРМ до 04.01.2025 година, согласно член 34, член 40 став 1 алинеја 3 и став 2 од Законот за социјалната заштита.

Во зависност од утврдената фактичка состојба ако за тоа има потреба да донесе ново соодветно решение, со кое ќе го замени претходното решение доколку е донесено во спротивност со закон или друг пропис. Соодветно на донесеното ново решение, доколку има потреба да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението со кое престанува правото од социјална заштита, согласно член 301 и 305 од Законот.

**Рокот за извршување на изречената инспекциска мерка изнесува 60 дена од денот на приемот на решението**

5. Раководното или друго овластено лице во Центарот се задолжува, веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерство за труд и социјална политика врз основа на член 329 став 1 алинеја 3 од Законот за социјалната заштита, преку инспекторот Никола Димитровски со службена легитимација број 28-0003, по барање на Министерот за социјална политика, демографија и млади ИП1 број 16-240 од 09.07.2024 година, изврши вонреден инспекциски надзор во ЈУ Меѓуопштински центар за социјална работа на Град Скопје - Служба за права и услуги на подрачје на општина Шуто Оризари, со седиште на ул. Индира Ганди б.б на ден 10.07.2024 година и во ЈУ Меѓуопштински центар за социјална работа на Град Скопје - Служба за права и услуги на подрачје на општините Чаир и Бутел, со седиште на ул.Петар Манџуков бб, Скопје на ден 24.07.2024 година, застапуван од ВД Директорот Хамза Амети и состави Записник ИП1 број 16-240 од 26.07.2024 година, во кој се констатирани недостатоци и неправилности во постапката за остварување и користење на правото на гарантирана минимална помош, во предметите на корисниците на ова право.

За отстранување на утврдените недостатоци и неправилности изречени се инспекциски мерки и определен е рок за постапување.

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во службените простории на Министерството за труд и социјална политика - Сектор за инспекциски надзор во социјалната заштита и заштита на децата, под број ИП1 16-240 од 05.08.2024 година.

**Виш инспектор за социјална заштита:**

**Никола Димитровски**